ᱛᱟᱞᱟ ᱴᱩᱰᱩ

ᱛᱟᱞᱟ ᱴᱩᱰᱩ (ᱡᱟᱱᱟᱢ ᱺ ᱒᱑ ᱡᱩᱞᱟᱭ ᱑᱙᱗᱒) ᱫᱚ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ, ᱟᱨ ᱛᱚᱨᱡᱚᱢᱤᱭᱟᱹ ᱦᱚᱸ ᱠᱟᱱᱟᱭ ᱾ ᱟᱡ ᱫᱚ ᱒᱐᱑᱕ ᱥᱟᱞᱮ ᱨᱮ ᱠᱮᱸᱫᱽᱨᱚ ᱥᱟᱦᱤᱛᱭᱚ ᱮᱠᱟᱰᱮᱢᱤ , ᱱᱟᱣᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ ᱛᱚᱨᱡᱚᱢᱟ ᱥᱤᱨᱯᱷᱟᱹ ᱛᱮᱭ ᱢᱟᱹᱱ ᱦᱟᱞᱟᱝ ᱟᱠᱟᱱᱟ ᱾

ᱡᱟᱱᱟᱢ
ᱛᱟᱞᱟ ᱴᱩᱰᱩ ᱫᱚ ᱟᱥᱟᱲ ᱵᱚᱸᱜᱟ ᱨᱮᱭᱟᱜ ᱤᱸᱜᱽᱨᱟᱹᱡᱤ ᱢᱟᱹᱦᱤᱛ ᱒᱑ᱼ᱐᱗ᱼ᱑᱙᱗᱒ ᱥᱟᱞᱮ ᱨᱮ ᱠᱤᱱᱩᱰᱤ ᱠᱚᱨᱚᱱᱰᱤ ᱟᱹᱛᱩ ᱨᱮᱭᱟᱜ ᱦᱚᱱᱚᱛ ᱥᱟᱢᱟᱝ ᱥᱤᱝᱵᱷᱩᱢ, ᱡᱷᱟᱨᱠᱷᱚᱸᱰ ᱯᱚᱱᱚᱛ ᱨᱮ ᱢᱤᱫ ᱥᱟᱶᱛᱟ ᱥᱩᱥᱟᱹᱨᱤᱭᱟᱹ, ᱚᱱᱚᱞᱤᱭᱟᱹ ᱟᱨ ᱡᱷᱟᱨᱠᱷᱚᱸᱰ ᱫᱤᱥᱚᱢ ᱯᱷᱩᱨᱜᱟᱹᱞᱤᱭᱟᱹᱣᱟᱜ ᱵᱟᱹᱠᱷᱳᱞ ᱨᱮᱭ ᱡᱟᱱᱟᱢ ᱟᱠᱟᱱᱟ ᱾ ᱟᱡᱤᱡ ᱡᱟᱱᱟᱢ ᱵᱟᱵᱟᱣᱟᱜ ᱧᱩᱛᱩᱢ ᱫᱚ ᱢᱟᱹᱱ ᱥᱤᱹ ᱟᱨᱹ ᱢᱟᱺᱡᱷᱤ [ᱪᱷᱚᱴᱮᱨᱟᱢ ᱢᱟᱺᱡᱷᱤ (ᱢᱩᱨᱢᱩ)] ᱟᱨ ᱟᱭᱳ ᱧᱩᱛᱩᱢ ᱫᱚ ᱵᱚᱸᱜᱟᱛᱟᱞᱟ ᱟᱠᱟᱱ ᱵᱟᱦᱟ ᱢᱩᱨᱢᱩ ᱢᱮᱱᱛᱮ ᱛᱟᱦᱮᱸ ᱠᱟᱱᱟ ᱾ ᱱᱩᱠᱤᱱᱤᱡ ᱜᱮ ᱛᱟᱞᱟ ᱦᱚᱯᱚᱱ ᱮᱨᱟ ᱠᱟᱱᱟᱭ ᱛᱟᱞᱟ ᱴᱩᱰᱩ ᱫᱚ ᱾ ᱛᱟᱞᱟ ᱴᱩᱰᱩ ᱛᱮᱠᱚ ᱫᱚ ᱡᱚᱛᱚ ᱛᱮ ᱢᱚᱬᱮ ᱵᱚᱭᱦᱟᱜ ᱟᱠᱚ ᱾ ᱯᱩᱱ ᱦᱚᱲ ᱫᱚ ᱠᱩᱲᱤ ᱵᱚᱭᱦᱟ ᱟᱨ ᱢᱤᱫ ᱦᱚᱲ ᱫᱚ ᱠᱚᱲᱟ ᱵᱚᱭᱦᱟ ᱠᱟᱱᱟᱭ ᱾ ᱠᱚᱲᱟ ᱵᱚᱭᱦᱟ ᱫᱚ ᱡᱚᱛᱚ ᱠᱷᱚᱱ ᱢᱟᱨᱟᱝ ᱩᱛᱟᱹᱨᱤᱡ ᱢᱟᱹᱱ ᱨᱚᱵᱤᱱᱫᱨᱚ ᱱᱟᱛᱷ ᱢᱩᱨᱢᱩ, ᱡᱟᱦᱟᱸᱭ ᱫᱚ ᱟᱡ ᱦᱚᱸ ᱢᱤᱫ ᱧᱩᱛᱩᱢᱟᱱ ᱚᱱᱚᱞᱤᱭᱟᱹ ᱠᱟᱱᱟᱭ ᱾ ᱤᱱᱟᱹ ᱫᱚᱥᱟᱨ ᱫᱟᱹᱭ ᱫᱚ ᱡᱳᱵᱟ ᱢᱩᱨᱢᱩ, ᱡᱟᱦᱟᱸᱭ ᱫᱚ ᱢᱤᱫ ᱧᱩᱛᱩᱢᱟᱱ ᱚᱱᱚᱞᱤᱭᱟᱹ, ᱥᱮᱨᱮᱧ ᱜᱟᱵᱟᱱᱤᱭᱟᱹ, ᱥᱟᱶᱛᱮ ᱢᱤᱫ ᱯᱷᱤᱞᱢ ᱰᱟᱭᱨᱮᱠᱴᱚᱨ ᱟᱨ ᱜᱟᱭᱟᱱ ᱟᱨ ᱯᱷᱤᱞᱢ ᱠᱷᱮᱞᱚᱸᱰᱟᱹᱱᱤ ᱦᱚᱸ ᱠᱟᱱᱟᱭ ᱾ ᱱᱩᱭ ᱥᱩᱛᱩᱜ ᱛᱟᱞᱟ ᱠᱩᱲᱤ ᱜᱮ ᱛᱟᱞᱟ ᱴᱩᱰᱩ ᱫᱚ ᱾ ᱛᱟᱞᱟ ᱠᱷᱚᱱ ᱦᱩᱰᱤᱧ ᱠᱤᱱ ᱟᱨ ᱵᱟᱨᱭᱟ ᱠᱩᱲᱤ ᱵᱚᱭᱦᱟ ᱢᱮᱱᱟᱜ ᱠᱤᱱᱟ ᱾ 

᱑᱙᱙᱙ ᱥᱟᱞᱮ ᱨᱮ ᱢᱟᱹᱱ ᱜᱟᱱᱮᱥ ᱴᱩᱰᱩ (Advocate) ᱥᱟᱶ ᱵᱟᱯᱞᱟ ᱛᱟᱭ ᱦᱩᱭ ᱟᱠᱟᱱᱟ ᱾ ᱡᱟᱦᱟᱸᱭ ᱫᱚ ᱡᱟᱢᱥᱮᱫᱽᱯᱩᱨ ᱥᱤᱵᱷᱤᱞ ᱠᱚᱨᱴ ᱨᱮ ᱟᱭᱤᱱ ᱡᱤᱣᱤ ᱞᱮᱠᱟᱛᱮ ᱡᱩᱲᱟᱹᱣ ᱢᱮᱱᱟᱭᱟ ᱾

ᱥᱮᱪᱮᱫ
ᱟᱡᱟᱜ ᱮᱛᱚᱦᱚᱵ ᱥᱮᱪᱮᱫ ᱫᱚ ᱡᱮᱹᱤᱹᱮᱞᱹ ᱪᱚᱨᱪ ᱟᱥᱲᱟ ᱠᱤᱛᱟᱹᱰᱤᱦ ᱨᱮ ᱮᱦᱚᱵ ᱠᱟᱛᱮ ᱢᱮᱴᱨᱤᱠ ᱫᱚ ᱵᱤᱨᱥᱟᱹ ᱢᱮᱢᱳᱨᱤᱭᱟᱹᱞ ᱩᱱᱩᱥᱩᱞ ᱟᱥᱲᱟ ᱥᱟᱨᱡᱚᱢᱫᱟᱜ ᱠᱷᱚᱱ ᱮ ᱥᱟᱹᱛ ᱞᱮᱫᱼᱟ ᱾ ᱤᱱᱟᱹ ᱛᱟᱭᱚᱢ ᱪᱮᱛᱟᱱ ᱛᱟᱱᱟᱞᱟ ᱫᱚ ᱮᱞᱹᱵᱤᱹᱮᱥᱹᱮᱢᱹ ᱵᱤᱨᱫᱟᱹᱜᱟᱲ ᱠᱚᱨᱚᱱᱰᱤᱦ , ᱡᱟᱢᱥᱮᱫᱽᱯᱩᱨ ᱠᱷᱚᱱ ᱯᱟᱥ ᱠᱟᱛᱮ ᱑᱙᱙᱒ ᱥᱟᱞᱮ ᱨᱮ ᱴᱟᱴᱟ ᱥᱴᱤᱞ ᱡᱟᱢᱥᱮᱫᱽᱯᱩᱨ (Medical division) ᱴᱟᱴᱟ ᱢᱮᱱ ᱟᱥᱯᱟᱛᱟᱞ ᱵᱤᱥᱴᱩᱯᱩᱨ ᱨᱮ ᱪᱟᱹᱠᱨᱤᱭ ᱧᱟᱢ ᱠᱮᱫ ᱛᱮ ᱪᱮᱛᱟᱱ ᱥᱮᱫᱟᱜ ᱯᱟᱲᱦᱟᱣ ᱫᱚ ᱴᱷᱟᱠᱮᱫ ᱞᱮᱱ ᱛᱟᱭ ᱛᱟᱦᱮᱸᱫ ᱾ ᱢᱮᱱᱠᱷᱟᱱ ᱢᱚᱱᱮ ᱨᱮ ᱯᱟᱲᱦᱟᱣ ᱨᱮᱭᱟᱜ ᱛᱮᱛᱟᱝ ᱛᱟᱦᱮᱸ ᱠᱟᱱ ᱛᱮ ᱪᱟᱹᱠᱨᱤ ᱛᱩᱞᱩᱡ ᱜᱮ ᱞᱟᱦᱟ ᱥᱮᱫᱟᱜ ᱮ ᱯᱟᱲᱦᱟᱣ ᱠᱮᱫᱼᱟ ᱾ ᱑᱙᱙᱘ ᱥᱟᱞᱮ ᱨᱮ ᱮᱞᱹᱵᱤᱹᱮᱥᱹᱮᱢᱹ ᱢᱟᱨᱟᱝ ᱵᱤᱨᱫᱟᱹᱜᱟᱲ ᱠᱚᱨᱚᱱᱰᱤᱦ ᱡᱟᱢᱥᱮᱫᱽᱯᱩᱨ ᱠᱷᱚᱱ ᱵᱤᱹᱮᱹ (Hons) ᱥᱟᱹᱛ ᱠᱟᱛᱮ ᱒᱐᱐᱑ ᱨᱮ ᱡᱟᱢᱥᱮᱫᱽᱯᱩᱨ Co-Operative Law College ᱡᱟᱢᱥᱮᱫᱽᱯᱩᱨ ᱠᱷᱚᱱ ᱟᱹᱱ ᱟᱹᱱᱟᱹᱨᱤ ᱯᱟᱲᱦᱟᱣ ᱫᱚᱭ ᱥᱟᱹᱛ ᱞᱮᱫᱼᱟ ᱾ ᱱᱤᱛ ᱫᱚ ᱴᱟᱴᱟ ᱢᱮᱱ ᱟᱥᱯᱟᱛᱟᱞ ᱵᱤᱥᱴᱩᱯᱩᱨ ᱨᱮ ᱥᱤᱥᱴᱚᱨ ᱤᱱᱪᱟᱨᱡᱽ ᱞᱮᱠᱟᱛᱮ ᱡᱩᱲᱟᱹᱣ ᱢᱮᱱᱟᱭᱟ ᱾

ᱯᱟᱨᱥᱟᱞ ᱟᱠᱟᱱ ᱯᱩᱛᱷᱤ
᱑ᱹ ᱵᱟᱯᱞᱟᱱᱤᱡ ᱼ ᱛᱚᱨᱡᱚᱢᱟ ᱯᱚᱛᱚᱵ (ᱯᱚᱨᱤᱱᱤᱛᱟ) ᱜᱟᱢᱟᱢ ᱯᱩᱛᱷᱤ , ᱢᱩᱬ ᱚᱱᱚᱞᱤᱭᱟᱹ ᱥᱚᱨᱚᱛ ᱪᱚᱸᱫᱽᱨᱚ ᱪᱟᱴᱴᱚᱯᱟᱫᱷᱭᱟᱭ ᱾ ᱡᱟᱦᱟᱸ ᱫᱚ ᱠᱮᱸᱫᱽᱨᱚ ᱥᱟᱦᱤᱛᱭᱚ ᱮᱠᱟᱰᱮᱢᱤ ᱱᱟᱶᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ ᱒᱐᱑᱕ ᱥᱟᱞᱮ ᱨᱮ ᱛᱚᱨᱡᱚᱢᱟ ᱥᱤᱨᱯᱷᱟᱹᱭ ᱟᱢᱮᱴ ᱟᱠᱟᱫᱼᱟ ᱾ 

᱒ᱹ ᱵᱟᱦᱟ ᱵᱟᱲᱜᱮ ᱼ ᱛᱚᱨᱡᱚᱢᱟ ᱯᱩᱛᱷᱤ (ᱢᱟᱞᱟᱸᱪ) ᱜᱟᱢᱟᱢ ᱯᱩᱛᱷᱤ ᱼ ᱜᱟᱢᱟᱢᱤᱭᱟᱹ ᱨᱚᱵᱤᱱᱫᱨᱚ ᱱᱟᱛᱷ ᱴᱷᱟᱠᱩᱨ ᱾ 

 ᱢᱮᱫ ᱯᱮᱨᱮᱡ ᱢᱮᱫ ᱫᱟᱜ ᱼ ᱜᱟᱢᱟᱢ ᱯᱩᱛᱷᱤ ᱼ ᱯᱟᱨᱥᱟᱞ ᱰᱟᱦᱟᱨ ᱨᱮ ᱾

 ᱠᱷᱟᱧᱪᱟᱨ ᱢᱤᱨᱩ ᱼ ᱠᱷᱟᱴᱚ ᱠᱟᱹᱦᱱᱤ ᱠᱚ ᱼ ᱚᱞ ᱥᱟᱯᱲᱟᱣ ᱟᱠᱟᱱ ᱯᱩᱛᱷᱤ ᱾

 ᱵᱟᱦᱟ ᱛᱷᱚᱯᱮ ᱼ ᱚᱱᱚᱬᱦᱮ ᱯᱩᱛᱷᱤ ᱼ ᱚᱞ ᱥᱟᱯᱲᱟᱣ ᱟᱠᱟᱱ ᱯᱩᱛᱷᱤ ᱾

ᱡᱩᱦᱩᱲᱟᱹᱣ ᱨᱮ

ᱛᱟᱞᱟ ᱴᱩᱰᱩ ᱫᱚ ᱟᱭᱢᱟ ᱜᱟᱶᱛᱟ ᱥᱟᱶ ᱦᱚᱸ ᱡᱩᱦᱩᱲᱟᱹᱣ ᱨᱮ ᱢᱮᱱᱟᱭᱟ ᱾ ᱟᱭᱢᱟ ᱜᱟᱶᱛᱟ ᱨᱤᱱᱤᱡ ᱥᱚᱦᱮᱛ ᱞᱮᱠᱟ ᱛᱮ ᱦᱚᱸ ᱢᱮᱱᱟᱭᱟ ᱾ 

 ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱨᱤᱱᱤᱡ ᱡᱤᱵᱚᱱ ᱵᱷᱩᱨ ᱥᱚᱦᱮᱛ ᱾

 ᱡᱟᱦᱮᱨ ᱛᱷᱟᱱ ᱠᱩᱢᱩᱴ ᱠᱚᱨᱚᱱᱰᱤ ᱡᱟᱢᱥᱮᱫᱽᱯᱩᱨ ᱨᱤᱱᱤᱡ ᱡᱤᱵᱚᱱ ᱵᱷᱩᱨ ᱥᱚᱦᱮᱛ ᱾ 

 ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱯᱩᱨᱵᱤ ᱥᱤᱝᱵᱷᱩᱢ ᱨᱤᱱᱤᱡ ᱡᱚᱜᱚ ᱯᱟᱨᱥᱮᱛ ᱞᱮᱠᱟᱛᱮ ᱾

 ᱡᱚᱭᱯᱟᱞ ᱢᱟᱰᱣᱟ ᱠᱚᱨᱚᱱᱰᱤ ᱨᱤᱱᱤᱡ ᱡᱤᱵᱚᱱ ᱵᱷᱩᱨ ᱥᱚᱦᱮᱛ ᱾

ᱢᱟᱹᱱ ᱥᱤᱨᱯᱷᱟᱹ
 ᱠᱮᱸᱫᱽᱨᱚ ᱥᱟᱦᱤᱛᱭᱚ ᱮᱠᱟᱰᱮᱢᱤ ᱱᱟᱣᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ ᱒᱐᱑᱕ ᱥᱟᱞᱮ ᱨᱮ ᱛᱚᱨᱡᱚᱢᱟ ᱥᱤᱨᱯᱷᱟᱹ ᱾

 ᱥᱚᱨᱚᱛ ᱪᱚᱸᱫᱽᱨᱚ ᱪᱟᱨᱪᱟ ᱯᱩᱨᱚᱥᱠᱟᱨ ᱒᱐᱑᱖ ᱨᱮ ᱼ ᱥᱟᱨᱟᱛ ᱥᱚᱢᱤᱛᱤ ᱠᱚᱞᱠᱟᱛᱟ ᱯᱟᱦᱴᱟ ᱠᱷᱚᱱ ᱾

 ᱵᱷᱟᱥᱟ ᱥᱚᱢᱢᱟᱱ ᱒᱐᱑᱖ ᱼ ᱡᱷᱟᱨᱠᱷᱚᱸᱰ ᱵᱟᱝᱜᱟ ᱵᱷᱟᱥᱤ ᱥᱚᱢᱚᱱᱭᱚᱭ ᱥᱚᱢᱤᱛᱤ ᱾

 ᱥᱟᱦᱤᱛᱭᱚ ᱥᱤᱠᱷᱚᱨ ᱥᱚᱢᱢᱟᱱ ᱒᱐᱑᱘ ᱼ ᱡᱚᱱᱚᱡᱟᱛᱤᱭᱚ ᱮᱵᱚᱢ ᱠᱷᱮᱛᱨᱤᱭᱚ ᱵᱷᱟᱥᱟ ᱵᱤᱵᱷᱟᱜᱽ (ᱥᱟᱱᱛᱟᱲᱤ) ᱜᱷᱟᱴᱥᱤᱞᱟ ᱢᱟᱨᱟᱝ ᱵᱤᱨᱫᱟᱹᱜᱟᱲ, ᱜᱷᱟᱴᱥᱤᱞᱟᱹ ᱾

 ᱟᱸᱴᱷ ᱟᱹᱲᱟᱹ 

ᱥᱟᱹᱠᱷᱭᱟᱹᱛ

ᱵᱟᱦᱨᱮ ᱡᱚᱱᱚᱲ
ᱛᱷᱚᱠ:ᱥᱟᱱᱛᱟᱲᱤ ᱚᱱᱚᱞᱤᱭᱟᱹ